En mann og en kvinne er tiltalt for grove trusler med våpen etter at de forsøkte å stanse bilister ved E18 og riksvei 319 mot Sande i Vestfold.

Mannen i slutten av 30-årene var naken og bevæpnet med en replika M15 softgun.

Deretter tok han på seg militæruniform og finlandshette og stilte seg i veien med det samme våpenet.

Underveis sto den jevnaldrende kvinnen og filmet.

Under rettssaken i Drammen tingrett onsdag, forklarte de tiltalte at de ble kjent på en lukket gruppe på Facebook.

Advokat Harald Otterstad er forsvarer for den tiltalte mannen. En sak med et spesielt bakteppe, sier han om saken. Foto: Sebastian Nordli/NRK

Mannen forklarte at de og en annen mann avtalte et sextreff i hans campingvogn.

– Men vi fant ingen campingplasser, så vi tenkte vi skulle kjøre inn i en skog eller noe. Så fant vi ikke noe sted, så da parkerte vi ved hovedveien, sa den tiltalte mannen.

– Lekte grensevakt

Den tiltalte kvinnen forklarte at de tre skulle «leke grensevakt ved russergrensa» i forbindelse med sextreffet i campingvogna. Alt skulle filmes og legges ut på Facebook-gruppa.

– Vi skulle være smuglere, så skulle han komme å arrestere oss.

Ifølge mannen hadde han kjøpt våpenet i Sverige. Militæruniformen hadde han kjøpt for mange år siden.

De to tiltalte forklarte at gruppen hadde drukket mye alkohol under sextreffet, som startet på en lørdag i november 2016.

Dagen etter gikk mannen, fortsatt beruset, ut i veibanen, bevæpnet med en replika M15 softgun.

Les også: Nakenstunt med våpen kan gi fengselsstraff

Alvorlig frykt

Ingen av de to tiltalte erkjenner straffskyld og hevder det hele var ment som spøk.

– Det var kun for underholdning, som skulle streames i den Facebook-gruppa, sa mannen, som hevdet han ikke truet eller pekte på noen med replikavåpenet.

Hvordan skal bilister vite at dette er tull, når de kjører på veien og ser en naken mann med våpen? ville dommeren vite.

Politiet rykket ut med store styrker etter meldingen om at en mann med våpen stoppet bilister i Sande. Foto: Hans Petter Reppe / NRK

– Jeg tror jeg hadde sett det komiske i det. Jeg hadde ikke blitt skremt.

Bilist: – Jeg ble forbannet

En som ikke syns situasjonen var komisk, var en av bilistene som ble forsøkt stoppet.

– Jeg ble forbannet. Jeg tenkte, peker han på meg med våpenet nå, så kjører jeg han ned, sa mannen, som er innkalt som vitne.

Mannen oppfattet situasjonen som en mulig trussel og ringte politiet.

Flere politipatruljer og et politihelikopter rykket ut på meldingen om at det sto en mann med rifle på riksveien den novemberdagen.

Ifølge en politibetjent som kom til stedet, var det umulig å se at våpenet ikke var ekte. Han oppfattet situasjonen som «ekstremt truende og farlig» og viste fram våpenet i retten.

Handlingene var egnet til å fremkalle alvorlig frykt, ifølge tiltalen.

Grove trusler kan straffes med fengsel i inntil tre år. Trusselen beskrives i tiltalen som grov fordi den var rettet uprovosert.